Malema-, Ndlozi-aanrandingsaak uitgestelJulius Malema, leier van die EFF, en Mbuyiseni Ndlozi, die party se woordvoerder, in die Randburgse landdroshof. (Foto: AfriForum) Ná volgehoue druk deur AfriForum word Julius Malema, leier van die EFF, en Mbuyiseni Ndlozi, EFF-woordvoerder, in die Randburgse landdroshof vervolg vir die beweerde aanranding van ’n SAPD-kolonel. Die saak is weens die Covid-19-pandemie tot 31 Augustus uitgestel. Dít volg nadat AfriForum in Oktober verlede jaar aangekondig het dat hy die hof met ’n mandamus-aansoek gaan nader om die Nasionale Vervolgingsgesag te verplig om ’n besluit te neem oor die vervolging van Malema in hierdie en twee ander hangende sake teen hom. Malema en Ndlozi het na bewering ’n senior polisieman in uniform in April 2018 by Winnie Madikizela-Mandela se begrafnis aangerand. Die voorval is op kringtelevisiekameras vasgevang. Die senior polisieman het ’n klag by die polisie aanhangig gemaak, maar die klag is nooit ondersoek nie.